Publication: Magyar Közlöny
Issue: MK-2008-154 (Year: 2008, Number: 154)
Era: 2004-2010
Section: [52/2001. (X. 27.) AB határozat, ABH 512, 520.] Másképpen szólva: az elbírált ügyben túl kellett volna lépnie azon
Paragraph Index: 453

[52/2001. (X. 27.) AB határozat, ABH 512, 520.] Másképpen szólva: az elbírált ügyben túl kellett volna lépnie azon a szûkre szabott kereten, amelyet az országos népszavazási ügyekben a pusztán jogorvoslati eljárásként felfogott feladatköre von meg. Ezt a hatáskörét tehát itt valóban alkotmányos jogállásával és rendeltetésével összhangban kellett volna gyakorolnia. Ennek hátterében pedig az a körülmény áll, hogy a tervezett országos népi kezdeményezés a jogállam egyik igen fontos intézményét, a parlamentáris (ha tetszik: képviseleti) demokrácia és a közvetlen demokrácia viszonyát érinti. Úgy is fogalmazhatnék, megengedhetõ-e, hogy a képviseleti demokráciára épülõ alkotmányos berendezkedést egy alapvetõen komplementer jellegû intézmény (a népi kezdeményezés) – alkalmazásának eredményeként – átrajzolhassa? Félreértés ne essék: magam is fontos jogállami (és alkotmányos) intézménynek tartom a népi kezdeményezést, amelynek megvan a maga megfelelõ helye és rendeltetése. Nem tartom azonban olyan jogállami (és alkotmányos) intézménynek, amely magát a jogállami (képviseleti struktúra bázisán kiépülõ és az Alkotmányban akként is szabályozott) állami berendezkedést (50 000 aláírás összegyûjtésével) át is rendezhetné. Mindezekre figyelemmel többoldalú, tüzetes alkotmányossági vizsgálat lefolytatását tartottam volna szükségesnek. Magam ezt elvégezve legalább három olyan körülményre utalok, amelyek egyenként is, de összességükben mindenképpen a többségi határozattal ellentétes tartalmú döntést alapozhatták volna meg.

Source: https://magyarkozlony.hu/hivatalos-lapok/0ffc70030afe24b88255d98c82a575de6966d870/dokumentumok/54554c67f350eada414de7f31baba31b34770f07/letoltes